
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II
42. St-1690/2018


U   I M E   R E P U B L I K E  H R V A T S K E

R J E Š E N J E

TRGOVAČKI SUD U ZAGREBU po sucu toga suda Hrvoju Lukšiću, u stečajnom predmetu povodom zahtjeva FINANCIJSKE AGENCIJE, Regionalni centar Zagreb, Trg svibanjskih žrtava 1995. br. 1, OIB: 85821130368, za provedbu skraćenog stečajnog postupka nad dužnikom MINUS U PLUS jednostavno društvo s ograničenom odgovornošću za usluge, Zagreb, Masarykova 23, OIB: 34653960468, dana 22. kolovoza 2018.g.,

r i j e š i o   j e:

I Odbija se kao neosnovan zahtjev za provedbu skraćenog stečajnog postupka nad dužnikom MINUS U PLUS jednostavno društvo s ograničenom odgovornošću za usluge, Zagreb, Masarykova 23, OIB: 34653960468.

II Nalaže se predlagatelju FINANCIJSKOJ AGENCIJI da oslobodi sredstva zaplijenjena na temelju čl. 112. st. 1. SZ-a u iznosu od 5.000,00 kuna.

Obrazloženje

Predlagatelj FINA je 05. srpnja 2018.g. podnio sudu Zahtjev za provedbu skraćenog stečajnog postupka nad stečajnim dužnikom navodeći da na dan 03.07.2018.g. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 27.465,92 kn i da dužnik nema zaposlenih.
Odredbom čl. 428. Stečajnog zakona („Narodne novine“, broj 71/15 i 104/17, dalje: SZ) propisano je da će sud provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja iz sudskoga registra. Nakon uvida u sudski registar sud na mrežnoj stranici e-Oglasna ploča sudova objavljuje oglas (čl. 430. SZ-a).
Odredbom čl. 431. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje (st. 1.), te će u tom slučaju sud po službenoj dužnosti donijeti rješenje o otvaranju i zaključenju skraćenog stečajnog postupka, uz odgovarajuću primjenu odredaba čl. 132., 133., te čl. 286.-292. SZ-a (st. 2.).
Postojanje uvjeta za otvaranje skraćenog stečajnog postupka ocjenjuje se u odnosu na okolnosti (kumulativno ispunjene pretpostavki iz čl. 428. SZ-a) koje postoje u trenutku donošenja rješenja o otvaranju i zaključenju stečajnog postupka.
Postupajući po odredbi čl. 430. SZ-a, prvostupanjski ovaj sud je Oglasom poslovni broj St-1690/2018 od dana 17. srpnja 2018.g. (list 8 spisa), utvrdio ukupni iznos evidentiranog duga dužnika u iznosu od 27.465,92 kn, te je pozvao osobu ovlaštenu za zastupanje dužnika po zakonu da podnese sudu javnobilježnički ovjerovljeni prokazni popis imovine i obveza dužnika na propisanom obrascu i vjerovnike dužnika da najkasnije u roku od 45 dana od dana objave oglasa na e-Oglasnoj ploči suda predlože otvaranje stečajnog postupka nad dužnikom, sve uz upozorenje iz čl. 431. SZ-a.
Dužnik je podneskom od 23. srpnja 2018.g. dostavio potvrdu predlagatelja od dana 23.07.2018.g., iz koje je razvidno da dužnik na dan 23.07.2018.g. u Očevidniku redoslijeda osnova za plaćanje ima evidentirano 0 dana neprekidne blokade, odnosno ukupno 139 dana blokade u prethodnih 6 mjeseci zbog nepodmirenih osnova za plaćanje, te da nepodmirene obveze na dan 23. srpnja 2018.g. iznose 0,00 kuna.
S obzirom na to da je jedna od pretpostavki (koje moraju biti kumulativno ispunjene) za provedbu skraćenog stečajnog postupka i ta da dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, a iz potvrde predlagatelja s lista 10 spisa proizlazi da račun dužnika više nije blokiran, prema ocjeni ovog suda nisu ispunjene pretpostavke za provedbu skraćenog stečajnog postupka. S obzirom da je dug u trenutku podnošenja prijedloga postojao, prijedlog je bio uredan, međutim, kako je dug naknadno prestao postojati, otpali su uvjeti za donošenje rješenja o otvaranju i zaključenju stečajnog postupka, pa je odlučujući o osnovanosti zahtjeva predlagatelja sud zaključio da je isti neosnovan slijedom čega je zahtjev valjalo odbiti i odlučiti kao u točki I izreke ovog rješenja.
Predlagatelj je u zahtjevu u skladu s odredbom čl. 112. st. 5. SZ-a obavijestio sud da dužnik na dan 05.07.2018.g. na ime predujma za namirenje troškova stečajnog postupka ima zaplijenjena novčana sredstva u iznosu od 5.000,00 kuna. S obzirom da je prijedlog za otvaranje skraćenog stečajnog postupka odbijen, valjalo je naložiti predlagatelju da oslobodi zaplijenjena sredstva, pa je u skladu s odredbom čl. 112. st. 7. SZ-a odlučeno kao u točki II izreke ovog rješenja.

U Zagrebu, 22. kolovoza 2018.g.

									SUDAC:
									Hrvoje Lukšić, v.r.


UPUTA O PRAVNOM LIJEKU:
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 (osam) dana po primitku rješenja, a ulaže se putem ovog suda u 2 primjerka.

Za točnost otpravka – ovlašteni službenik
Kristina Bujanić

